CELEX: 62021CN0782
Language: ro
Date: 2021-12-15 00:00:00
Title: Cauza C-782/21 P: Recurs introdus la 15 decembrie 2021 de Aeris Invest Sàrl împotriva Hotărârii Tribunalului (Camera a treia extinsă) din 6 octombrie 2021 în cauza T-827/17, Aeris Invest/BCE

21.3.2022   
            
            
               RO
            
            
               Jurnalul Oficial al Uniunii Europene
            
            
               C 128/7
            
         
      Recurs introdus la 15 decembrie 2021 de Aeris Invest Sàrl împotriva Hotărârii Tribunalului (Camera a treia extinsă) din 6 octombrie 2021 în cauza T-827/17, Aeris Invest/BCE
      (Cauza C-782/21 P)
      (2022/C 128/10)
      Limba de procedură: spaniola
      
         Părțile
      
      
         Recurentă: Aeris Invest Sàrl (reprezentanți: R. Vallina Hoset, E. Galán Burgos și M. Varela Suárez, abogados)
      
         Celelalte părți din procedură: Banca Centrală Europeană, Comisia Europeană și Banco Santander S.A.
      
         Concluziile recurentei
      
      
                  —
               
               
                  anularea Hotărârii Camerei a treia extinse a Tribunalului din 6 octombrie 2021, Aeris Invest/BCE, T-827/17, EU:T:2021:660;
               
            
                  —
               
               
                  admiterea concluziilor formulate de Aeris Invest în primă instanță și, în special, declararea nulității deciziilor Băncii Centrale Europene din 7 noiembrie 2017, LS/MD/17/405, LS/MD/17/419, LS/MD/17/406, prin care s-a refuzat accesul la o serie de documente referitoare la falimentul și la rezoluția Banco Popular Español SA, la soldul depozitului și la linia ELA autorizată pentru Banco Popular Español SA și
               
            
                  —
               
               
                  obligarea Băncii Centrale Europene, în conformitate cu articolul 184 din Regulamentul de procedură, la plata cheltuielilor de judecată.
               
            
         Motivele și principalele argumente
      
      Recurenta invocă două motive în susținerea recursului formulat împotriva hotărârii atacate.
      
                  —
               
               
                  Prin intermediul primului motiv, recurenta susține că hotărârea atacată încalcă articolul 47 din Carta drepturilor fundamentale a Uniunii Europene (denumită în continuare „carta”), întrucât: (i) nu ar fi posibil să se ceară accesul la documentele solicitate în cadrul cauzei T-628/17; și (ii) împiedică recurenta să își exercite dreptul la o cale de atac efectivă și sporește lipsa egalității armelor dintre părți. În orice caz, această restricție a articolului 47 din cartă nu ar fi justificată în temeiul articolului 52 alineatul (1) din cartă.
               
            
                  —
               
               
                  Prin intermediul celui de al doilea motiv, recurenta susține că hotărârea atacată încalcă Decizia 2004/258/CE a Băncii Centrale Europene din 4 martie 2004 privind accesul public la documentele Băncii Centrale Europene (denumită în continuare „Decizia 2004/258 (1)”) coroborată cu articolul 47 din cartă. În special, aceasta ar încălca articolele 1, 2 și 6 din Decizia 2004/258 prin efectuarea unei interpretări a finalității Deciziei 2004/258 care ar fi contrară drepturilor fundamentale.
               
            
         (1)  JO L 80, 18.3.2004, p. 42.